19．1子张曰：“士见危致命，见得思义，祭思敬，丧思哀，其可已矣。”

19．2子张曰：“执德不弘，信道不笃，焉能为有？焉能为亡？”

19．3子夏之门人问交于子张。子张曰：“子夏云何？”

对曰：“子夏曰：‘可者与之，其不可者拒之。’”

子张曰：“异乎吾所闻：君子尊贤而容众，嘉善而矜不能。我之大贤与，于人何所不容？我之不贤与，人将拒我，如之何其拒人也？”

19．4子夏曰：“虽小道，必有可观者焉；致远恐泥，是以君子不为也。”

19．5子夏曰：“日知其所亡，月无忘其所能，可谓好学也已矣。”

19．6子夏曰：“博学而笃志，切问而近思，仁在其中矣。”

19．7子夏曰：“百工居肆以成其事，君子学以致其道。”

19．8子夏曰：“小人之过也必文。”

19．9子夏曰：“君子有三变：望之俨然，即之也温，听其言也厉。”

19．10子夏曰：“君子信而后劳其民；未信，则以为厉己也。信而后谏；未信，则以为谤己也。”

19．11子夏曰：“大德不踰闲，小德出入可也。”

19．12子游曰：“子夏之门人小子，当洒埽、应对、进退，则可矣，抑末也。本之则无，如之何？”

子夏闻之，曰：“噫！言游过矣！君子之道，孰先传焉？孰后倦焉？譬诸草木，区以别矣。君子之道，焉可诬也？有始有卒者，其唯圣人乎！”

19．13子夏曰：“仕而优则学，学而优则仕。”

19．14子游曰：“丧致乎哀而止。”

19．15子游曰：“吾友张也为难能也，然而未仁。”

19．16曾子曰：“堂堂乎张也，难与并为仁矣。”

19．17曾子曰：“吾闻诸夫子：人未有自致者也，必也亲丧乎！”

19．18曾子曰：“吾闻诸夫子：孟庄子之孝也，其他可能也；其不改父之臣与父之政，是难能也。”

19．19孟氏使阳肤为士师，问于曾子。曾子曰：“上失其道，民散久矣。如得其情，则哀矜而勿喜！”

19．20子贡曰：“纣之不善，不如是之甚也。是以君子恶居下流，天下之恶皆归焉。”

19．21子贡曰：“君子之过也，如日月之食焉：过也，人皆见之；更也，人皆仰之。”

19．22卫公孙朝问于子贡曰：“仲尼焉学？”子贡曰：“文武之道，未坠于地，在人。贤者识其大者，不贤者识其小者。莫不有文武之道焉。夫子焉不学？而亦何常师之有？”

19．23叔孙武叔语大夫于朝曰：“子贡贤于仲尼。”

子服景伯以告子贡。

子贡曰：“譬之宫墙，赐之墙也及肩，闚见室家之好。夫子之墙数仞，不得其门而入，不见宗庙之美，百官之富。得其门者或寡矣。夫子之云，不亦宜乎！”

19．24叔孙武叔毁仲尼。子贡曰：“无以为也！仲尼不可毁也。他人之贤者，丘陵也，犹可踰也；仲尼、日月也，无得而踰焉。人虽欲自绝，其何伤于日月乎？多见其不知量也。”

19．25陈子禽谓子贡曰：“子为恭也，仲尼岂贤于子乎？”

子贡曰：“君子一言以为知，一言以为不知，言不可不慎也。夫子之不可及也，犹天之不可阶而升也。夫子之得邦家者，所谓立之斯立，道之斯行，绥之斯来，动之斯和。其生也荣，其死也哀，如之何其可及也？”