# 《本姓解》

39．1孔子之先，宋之后也。微子启、帝乙之元子，纣之庶兄。以圻内诸侯，入为王卿士。微、国名，子爵。初，武王克殷，封纣之子武庚于朝歌，使奉汤祀。武王崩，而与管、蔡、霍三叔作难。周公相成王东征之。二年，罪人斯得，乃命微子于殷后，作《微子之命》由之，与国于宋，徙殷之子孙。唯微子先往仕周，故封之贤。其弟曰仲思，名衍，或名泄。嗣微子后，故号微仲。生宋公稽。冑子虽迁爵易位，而班级不及其故者，得以故官为称。故二微虽为宋公，而犹以微之号自终，至于稽乃称公焉。宋公生丁公申。申公生缗公共及襄公熙。熙生弗父何及厉公方祀。方祀以下，世为宋卿。弗父何生送父周。周生世子胜。胜生正考甫。考甫生孔父嘉。五世亲尽，别为公族。故后以孔为氏焉。一曰：孔父者，生时所赐号也，是以子孙遂以氏族。孔父生子木金父。金父生睪夷。睪夷生防叔，避华氏之祸而犇鲁。防叔生伯夏。夏生叔梁纥。曰：“虽有九女，是无子。”其妾生孟皮，孟皮一字伯尼，有足病，于是乃求婚于颜氏。颜氏有三女，其小曰征在。颜父问三女曰：“陬大夫虽父祖为士，然其先圣王之裔。今其人身长十尺，武力绝伦，吾甚贪之，虽年大性严，不足为疑。三子孰能为之妻？”二女莫对。征在进曰：“从父所制，将何问焉？”父曰：“即尔能矣。”遂以妻之。征在既往，庙见，以夫之年大，惧不时有男，而私祷尼丘山以祈焉。生孔子，故名丘字仲尼。孔子三岁而叔梁纥卒，葬于防，至十九，娶于宋之上官氏。生伯鱼。鱼之生也，鲁昭公以鲤鱼赐孔子，荣君之贶。故因以名鲤，而字伯鱼。鱼年五十，先孔子卒。

39．2齐太史子与适鲁，见孔子。孔子与之言道，子与悦，曰：“吾鄙人也，闻子之名，不覩子之形，久矣！而未知宝贵也。乃今而后知泰山之为高，渊海为大。惜乎夫子之不逢明王，道德不加于民，而将垂宝以贻后世。”遂退而谓南宫敬叔曰：“今孔子先圣之嗣，自弗父何以来，世有德让，天所祚也。成汤以武德王天下，其配在文。殷宗已下，未始有也。孔子生于衰周，先王典籍，错乱无纪；而乃论百家之遗记，考正其义，祖述尧、舜，宪章文、武，删《诗》述《书》，定礼理乐，制作《春秋》，讚明《易》道，垂训后嗣，以为法式，其文德著矣。然凡所教诲，束脩已上，三千馀人。或者天将欲与素王之乎？夫何其盛也。”敬叔曰：“殆如吾子之言。夫物莫能两大。吾闻圣人之后，而非继世之统，其必有兴者焉。今孔子之道至矣，乃将施乎无穷，虽欲辞天之祚，故未得耳。”子贡闻之，以二子告孔子。子曰：“岂若是哉？乱而治之，滞而起之，自吾志。天何与焉！”