# 《七十二弟子解》

颜回，鲁人，字子渊。少孔子三十岁，年二十九而发白，三十一，早死。孔子曰：“自吾有回，门人日益。”回以德行著名，孔子称其仁焉。

闵损，鲁人，字子骞。少孔子五十岁，以德行著名，孔子称其孝焉。

冉（有）〔耕〕，鲁人，字伯牛。以德著名，有恶疾。孔子曰：“命也夫！〔斯人也而有斯疾〕，〔命也夫〕！”

冉雍，字仲弓，伯牛之宗族。生于不肖之父，以德行著名。

宰予，字子我，鲁人。有口才，以言语著名。仕齐，为临蒉大夫，与田常为乱，夷其三族。孔子耻之曰：“不在利病，其在宰予。”

端木赐，字子贡，卫人。少孔子三十一岁，有口才著名，孔子每诎其辩。家富累千金，常结驷连骑，以造原宪。宪居蒿庐蓬户之中，与之言先王之义，原宪衣弊衣冠，并日蔬食，衎然有自得之志。子贡曰：“甚矣！子如何之病也。”原宪曰：“吾闻无财者谓之贫，学道〔而〕不能行者谓之病。吾贫也，非病也。”子贡惭。终身耻其言之过〔也〕。子贡好贩，与时转货，历相鲁卫而终齐。

冉求，字子有，仲弓之宗族。少孔子二十九岁，有才艺，以政事著名。仕为季氏宰，进则理其官职，退则受教圣师，为性多谦退。故子曰：“求也退，故进之。”

仲由，弁人，字子路，一字季路。少孔子九岁，有勇力才艺，以政事著名。为人果烈而刚直，性鄙而不达于变通，仕卫为大夫，遇蒯与其子辄争国，子路遂死辄难。孔子痛之曰：“自吾有由，而恶言不入于耳。”

言偃，鲁人，字子游。少孔子三十五岁，时习于《礼》，以文学著名。仕为武城宰，尝从孔子适卫，与将军之子兰相善，使之受学于夫子。

卜商，卫人，字子夏。少孔子四十四岁，习于《诗》，能通其义，以文学著名。为人性不弘，好论精微，时人无以尚之。尝返卫，见读史志者云：“晋师伐秦，三豕渡河。”子夏曰：“非也，己亥耳。”读史志曰问诸晋史，果曰己亥。于是卫以子夏为圣。孔子卒后，教于西河之上。魏文侯师事之，而谘国政焉。

颛孙师，陈人，字子张。少孔子四十八岁，为人有容貌资质，宽冲博接，从容自务，居不务立于仁义之行。孔子门人友之而弗敬。

曾参，南武城人，字子与。少孔子四十六岁，志存孝道，故孔子因之以作《孝经》。齐尝聘，欲以为卿而不就。曰：“吾父母老，食人之禄，则忧人之事。故吾不忍远亲而为人役。”参后母遇之无恩，而供养不衰。及其妻以藜烝不熟，因出之。人曰：“非七出也。”荅曰：“藜烝小物耳。吾欲使熟，而不用吾命。况大事乎？”遂出之，终身不娶妻。其子元请焉，告其子曰：“高宗以后妻杀孝己，尹吉甫以后妻放伯奇。吾上不及高宗，中不比吉甫，庸知其得免于非乎？”

澹台灭明，武城人，字子羽。少孔子四十九岁，有君子之资，孔子尝以容貌望其才，其才不充孔子之望。然其为人公正无私，以取与去就以诺为名。仕鲁为大夫。

高柴，齐人，高氏之别族，字子羔。少孔子四十岁，长不过六尺，状貌甚恶，为人笃孝而有法正。少居鲁，见知名于孔子之门，仕为武城宰。

密不齐，鲁人，字子贱。少孔子四十岁，仕为单父宰，有才智，仁爱，百姓不忍欺。孔子美之。

樊须，鲁人，字子迟。少孔子四十六岁，弱仕于季氏。

有若，鲁人，字子有。少孔子三十六岁，为人强识，好古道。

公西赤，鲁人，字子华。少孔子四十二岁，束带立于朝，闲宾主之仪。

原宪，宋人，字子思。少孔子三十六岁，清净守节，贫而乐道。孔子为鲁司寇，原宪尝为孔子宰。孔子卒后，原宪退隐，居于卫。

公冶长，鲁人，字子长。为人能忍耻，孔子以女妻之。

南宫韬，鲁人，字子容。以智自将，世清不废，世浊不污。孔子以兄子妻之。

公析哀，齐人，字季沉。鄙天下多仕于大夫家者，是故未尝屈节人臣。孔子特歎贵之。

曾点，曾参父，字子晳。疾时礼教不行，欲修之。孔子善焉，《论语》所谓“浴乎沂，风乎舞雩之下。”

颜由，颜回父，字季路。孔子始教学于闾里，而受学，少孔子六岁。

商瞿，鲁人，字子木。少孔子二十九岁，特好《易》，孔子传之，志焉。

漆雕开，蔡人，字子若。少孔子十一岁，习《尚书》，不乐仕。孔子曰：“子之齿可以仕矣。”时将过，子若报其书曰：“吾斯之未能信。”孔子悦焉。

公良孺，陈人，字子正。贤而有勇。孔子周行，常以家车五乘从。

秦商，鲁人，字不慈。少孔子四岁，其父堇父，与孔子父叔梁纥俱以力闻。

颜刻，鲁人，字子骄。少孔子五十岁，孔子适卫，子骄为仆。卫灵公与夫人南子同车出，而令宦者雍渠参乘，使孔子为次乘，游过市，孔子耻之。颜刻曰：“夫子何耻之？”孔子曰：“《诗》云：‘觏尔新婚，以慰我心。’”乃歎曰：“吾未见好德如好色者也。”

司马耕，宋人，字子牛。牛为性躁，好言语，见兄桓魋行恶，牛常忧之。

巫马施，陈人，字子期。少孔子三十岁，孔子将近行，命从者皆持盖。已而果雨，巫马期问曰：“旦无云，既日出，而夫子命持雨具。敢问何以知之？”孔子曰：“昨暮月宿于毕。《诗》不云乎？‘月离于毕，俾滂沱矣。’以此知之。”

梁鳣，齐人，字叔鱼。少孔子三十九岁，年三十，未有子，欲出其妻。商瞿谓曰：“子未也。昔吾年三十八无子，吾母为吾更取室。夫子使吾之齐，母欲请留吾。夫子曰：‘无忧也。瞿过四十，当有五丈夫。’今果然。吾恐子自晚生耳，未必妻之过。”从之，二年而有子。

琴牢，卫人，字子开，一字张。与宗鲁友，闻宗鲁死，欲往弔焉。孔子弗许，曰：“非义也。”

冉孺，鲁人，字子鱼。少孔子五十岁。

颜幸，鲁人，字子柳。少孔子四十六岁。

伯虔，字揩。少孔子五十岁。

公孙龙，卫人，字子石。少孔子五十三岁。

曹（䘏）〔卹〕，少孔子五十岁。

陈亢，陈人，字子元，一字子禽。少孔子四十岁。

叔仲会，鲁人，字子期。少孔子五十岁，与孔璇年相比，每孺子之。执笔记事于夫子，二人迭侍左右。孟武伯见孔子而问曰：“此二孺子之幼也于学，岂能识于壮哉？”孔子曰：“然。少成则若性也，习惯若自然也。”

秦祖，字子南。

奚箴，字子楷。

公祖玆，字子之。

廉洁，字子曹。

公西与，字子上。

宰父黑，字子索。

公西减，字子尚。

穰驷赤，字子从。

冉季，字子产。

薛邦，字子从。

石处，字子里。

悬亶，字子象。

左郢，字子行。

狄黑，字哲之。

商泽，字子秀。

任不齐，字子选。

荣祈，字子祺。

颜哙，字子声。

原抗，字子借。

公宾，字子仲。

秦非，字子之。

漆雕从，字子文。

燕伋，字子思。

公夏守，字子乘。

勾井疆。

步叔乘，字子车。

右作蜀，字子明。

邽巽，字子歛。

施之常，字子恒。

申缋，字子周。

乐欬，字子声。

颜之仆，字子叔。

孔忠，字子蔑。

漆雕哆，字子歛。

悬成，字子横。

颜相，字子襄。